Update d. 26/8:
Har i dag modtaget et brev fra Telenor om at de er kede af at jeg har opsagt mit abonnement pr. d. 20/8. Det var da jeg ringede ind og brokkede mig over at jeg havde fået et rykkergebyr på 100 kr. Den søde Telenor dame ville gerne slette gebyret men kunne ikke give mig en kompensation i form af fx 3 måneders gratis abonnement. Jeg sagde at så ville jeg gerne opsige mit abonnement øjeblikkeligt. Fint, jeg stiller dig videre til den korrekte afdeling, sagde den søde Telenor dame. Imens jeg ventede gik det op for mig, at det ville være bedre at vente med at opsige abonnementet til jeg havde fundet et nyt selskab, således at nummeret kunne flyttes og min datter så ikke skulle til at have nyt nummer. Da jeg kom igennem til den korrekte afdeling forklarede jeg, at jeg alligevel ikke ønskede at opsige abonnementet, men at jeg vil finde et andet selskab først og så få flyttet nummeret. Det var medarbejderen indforstået med og abonnementet blev altså ikke opsagt d. 20/8. Men på trods af det er mit abonnement altså alligevel opsagt! Herre Jemini, hvad laver i derinde??? Jeg har i går (d. 25/8) på Callme.dk flyttet mit nummer og derigennem opsagt mit abonnement, men aldrig telefonisk d. 20/8 som jeg nu har fået brev om. Nu bliver det jo spændende om det overhovedet kan lade sig gøre at flytte nummeret fordi jeg selv har opsagt det (hvilket jeg altså ikke har) og efterfølgende bedt om at nummeret bliver flyttet (jeg har givet Callme fuldmagt til at opsige mit abonnement hos Telenor). Flot Telenor. Godt det snart er fortid. Bedøm selv...
-----
Update d. 25/8 2013 (kommentar til Telenors kommentar):
Abonnementet er nu opsagt. Bye bye, aldrig mere Telenor.
Jeg vil dog gerne lige kommentere Telenors svar på min anmeldelse:
Jeg er med på at det er jeres betingelser, at man skal være kunde hos jer for at kunne oprette et Lillenor abonnement. Og det er jo smart for det er jo flere penge i kassen. Vi er sikkert ikke de eneste forældre som har ønsket sådan et abonnement, men ikke var kunde hos jer i forvejen. Som kunde giver det ikke nogen mening at man skal være kunde og da slet ikke når nu Lillenor kan køre videre alene. Der er jo ikke tale om en teknisk barriere. Hos Callme, hvor jeg lige har oprettet et tilsvarende abonnement er der ikke noget sådant krav.
Jeg er er også med på at jeg har accepteret gebyret på 9,75 kr. for at få lov at betale min regning over NETS. Men ved oprettelsen (i en butik) blev jeg ikke informeret om gebyret og det er nok de færreste der står i forretningen og læser hele aftalen igennem. Havde sælgeren fortalt at jeg skulle betale 9,75 kr. pr. måned ved tilmelding til NETS eller at jeg kunne vælge at få trukket beløbet på mit dankort uden nogle gebyrer i stedet, mon ikke jeg så havde valgt det sidste? Derudover syntes jeg at gebyret er højt når jeg nu ved at andre steder koster det fx 5,22 kr. eller måske er helt gratis. Man kunne jo få den tanke at i for betaling over NETS stikker et par kroner ned i lommen og det er derfor sælgeren ikke siger noget!
Hvis i med administrationsgebyret hentyder til at jeg skulle betale 49 kr. for en regningsspecifikation, som jeg på selvbetjening havde bedt om at få på email, så er det vel næppe at strække sig at slette det gebyr.
Jeg har ligeledes på selvbetjeningen ændret betalingen til at abonnementet betales direkte over mit dankort og efterfølgende fået det bekræftet af en servicemedarbejder. Når det så alligevel kikser, syntes jeg ikke det er fair at pålægge mig en rykker på 100 kr. (for i øvrigt 2 x abonnementsprisen!). Og jeg syntes slet ikke det er at strække sig at slette gebyret igen.
Og i stedet for at strække jer ved at give mig et par måneders gratis abonnement har i nu i stedet fået en utilfreds kunde, som vil fraråde Telenor til enhver i omgangskredsen, samt en dårlig anmeldelse på trustpilot.
-----
Oprindelig anmeldelse:
Min datter fik en telefon i julegave og skulle have et abonnement. Vi valgt Telenors produkt Lillenor til 50 kr. pr. måned fordi det er skræddersyet til børn. Men da jeg ikke i forvejen var Telenor kunde kunne jeg kun oprette abonnementet hvis jeg selv blev kunde hos Telenor. Jeg fik derfor oprettet et data-abonnement som kostede mig 9 kr. om måneden. Data-abonnementet blev herefter opsagt efter bindings perioden da abonnementet på Lillenor så godt kunne løbe videre (hvorfor er det så at man ikke bare kan oprette det uden så mange dikkedar?).
Siden oprettelsen har vi betalt 59,75 kr. om måneden for Lillenor. Jeg tænkte at de 9,75 kr. ekstra var for mit data-abonnement, men da det udløb fortsatte prisen på de 59,75. Jeg kiggede derefter regningen igennem og det vidste sig at de 9,75 kr. var gebyr for betaling over NETS (tidligere PBS). (Data-abonnementet havde jeg betalt vidste det sig). Så vi betalte altså 9,75 for at få lov at betale vores regning over NETS, svarende til 20 % af prisen for abonnementet. Man kan undre sig over at gebyret andre steder fx kun er på 5,22 kr.! Nå, men jeg loggede ind på Telenor for at ændre betalings formen, så pengene blev trukket direkte fra mit dankort uden nogle gebyrer. Det kunne jeg dog ikke før end betalingen var afmeldt hos NETS. Så ind og afmelde betalingen hos NETS, tilbage til Telenor et par dage senere og ændre betalings formen så pengene blev trukket direkte fra mit dankort. I den forbindelse valgte jeg at få sendt regningsspecifikation direkte til min email. Ca. 2 uger senere får jeg alligevel sendt en regning pr. post. Pris 49 kr. for at få den sendt pr. post! For et abonnement til 50 kr. som er lavet så man ikke kan bruge mere! Jeg ringede straks til Telenor og brokkede mig. Den søde dame kunne ikke lave det om, men ville sørge for at de 49 kr. blev krediteret og altså fratrukket næste regning. Jeg spurgte i samme forbindelse om jeg så kunne regne med at beløbet blev trukket fra mit dankort? Ja da, svarede den søde dame. Et par uger senere modtager jeg så et brev fra Telenor, som fortæller at de ikke har modtaget betaling for abonnement og at der nu er lagt et rykkergebyr på 100 kr. oven i. For et abonnement på 50 kr. pr. måned! Jeg ringer straks til Telenor, som tilbyder at slette gebyret. Jeg forlanger en kompensation (fx 3 måneder gratis abonnement, ellers vil jeg opsige mit abonnement. Min tid er heller ikke gratis, Telenor. Det kan de ikke give mig, så nu vil jeg straks i aften finde et passende abonnement hos et andet selskab.
Jeg har gjort mine erfaringer med Telenor og kan på baggrund heraf ikke anbefale dem. Der er ikke styr på regningerne/betaling, de kræver et uforholdsmæssig stort gebyr for betaling over NETS (jeg hader at skulle betale gebyr for at få lov at betale min regning) og de er ikke villige til at strække sig lidt over for en utilfreds kunde.